Ir-relazzjonijiet UE–Renju Unit inbidlu wara l-Brexit. Ara xi jfisser għalik Ir-Renju Unit ħalla l-UE fil-31 ta' Jannar 2020. Kien hemm perjodu ta' tranżizzjoni li matulu r-Renju Unit baqa' parti mis-Suq Uniku u mill-Unjoni Doganali sakemm saru n-negozjati dwar ir-relazzjonijiet futuri. Wara negozjati intensi, ġie konkluż ftehim dwar il-futur tar-relazzjonijiet UE–Renju Unit fl-aħħar ta' Diċembru 2020 u ġiet approvat mill-Parlament fis-27 ta' April [hyperlink to press releases] Għadd ta' kwistjonijiet diġà kienu koperti mill- ftehim dwar il-ħruġ , li l-UE u r-Renju Unit qablu dwaru fi tmiem l-2019. Dan il-ftehim dwar kwistjonijiet relatati mas-separazzjoni jittratta l-protezzjoni tad-drittijiet taċ-ċittadini tal-UE fir-Renju Unit u ċ-ċittadini tar-Renju Unit li jgħixu f'partijiet oħra tal-UE, l-impenji finanzjarji meħuda mir-Renju Unit bħala Stat Membru, kif ukoll kwistjonijiet dwar il-fruntieri, speċjalment dwar l-Irlanda. Taħdem u tgħix fir-Renju Unit jew fl-UE Iċ-ċittadini tal-UE fir-Renju Unit jew iċ-ċittadini tar-Renju Unit fi Stat Membru tal-UE li kienu diġà qed jgħixu hemm qabel Jannar 2021 jistgħu jkomplu jgħixu u jaħdmu fejn qegħdin bħalissa dment li jkunu rreġistraw u ngħataw permess ta' residenza mill-awtoritajiet nazzjonali tal-Istati Membri jew tar-Renju Unit. Għaċ-ċittadini tar-Renju Unit li għadhom mhumiex jgħixu fl-UE, id-dritt li jgħixu u jaħdmu fi kwalunkwe pajjiż tal-UE minbarra r-Repubblika Irlandiża (billi r-Renju Unit għandu ftehim separat magħhom) ma jingħatalhomx awtomatikament u jista' jkun soġġett għal restrizzjonijiet. Barra minn hekk, m'għadx għandhom il-kwalifiki tagħhom rikonoxxuti awtomatikament fil-pajjiżi tal-UE, kif kien il-każ qabel. Iċ-ċittadini tar-Renju Unit li jixtiequ jżuru jew jibqgħu fl-UE għal aktar minn 90 jum għal kwalunkwe raġuni jridu jissodisfaw ir-rekwiżiti għad-dħul u s-soġġorn għal persuni minn barra l-UE. Dan japplika anke għaċ-ċittadini tar-Renju Unit li għandhom dar oħra fl-UE. Persuni li mill-UE jkunu jixtiequ jmorru r-Renju Unit għal xogħol jew soġġorn fit-tul – jiġifieri għal aktar minn sitt xhur – ikunu jridu jissodisfaw il-kundizzjonijiet rilevanti stabbiliti mill-gvern tar-Renju Unit, fosthom fir-rigward ta' applikazzjoni għal viża . Vjaġġar Iċ-ċittadini tar-Renju Unit jistgħu jżuru l-UE għal massimu ta' 90 jum fi kwalunkwe perjodu ta' 180 bla ma jkollhom bżonn viża. Madankollu, iċ-ċittadini tar-Renju Unit ma jistgħux jibqgħu jużaw il-kontrolli tal-passaporti u l-korsiji doganali aċċelerati tal-UE. Jeħtieġ ukoll ikollhom biljett tar-ritorn u jkunu jistgħu jagħtu prova li għandhom biżżejjed fondi għas-soġġorn tagħhom. Barra minn hekk, irid ikun fadlilhom tal-anqas sitt xhur fuq il-passaport tagħhom. Iċ-ċittadini tal-UE jistgħu jżuru r-Renju Unit għal massimu ta' sitt xhur bla ma jkollhom bżonn viża. Iċ-ċittadini tal-UE jkollhom juru passaport validu biex iżuru r-Renju Unit. Kura tas-saħħa Iċ-ċittadini tal-UE li jkunu qegħdin temporanjament fir-Renju Unit jibqgħu jibbenefikaw minn kura tas-saħħa f'każ ta' emerġenza abbażi tal-Karta Ewropea tal-Assigurazzjoni tas-Saħħa (EHIC). Għal soġġorn ta' aktar minn sitt xhur, ikollhom iħallsu soprataxxa għall-kura tas-saħħa. Il-pensjonanti jkomplu jibbenefikaw mill-kura tas-saħħa fejn jgħixu. Il-pajjiż li jħallas għall-pensjoni tagħhom jirrimborża lill-pajjiż tar-residenza. Ir-Renju Unit iddeċieda li ma jibqax jipparteċipa fil-programm popolari ta' skambju Erasmus+ u li joħloq programm ta' skambju tiegħu. Għalhekk l-istudenti tal-UE mhux se jkunu jistgħu jipparteċipaw aktar fi programmi ta' skambju mar-Renju Unit. Madankollu, persuni mill-Irlanda ta' Fuq jistgħu jkomplu jieħdu sehem. Kummerċ: merkanzija u servizzi Bil-ftehim, il-prodotti skambjati bejn ir-Renju Unit u l-pajjiżi tal-UE mhumiex soġġetti għal tariffi jew kwoti. Madankollu, hemm proċeduri ġodda għat-trasferiment ta' oġġetti lejn u mir-Renju Unit, bħal kontrolli fil-fruntieri dwar ir-rispett tar-regoli tas-suq intern (pereżempju standards sanitarji, soċjali, ambjentali) jew regolamentazzjoni applikabbli min-naħa tar-Renju Unit. Dan ifisser aktar burokrazija u spejjeż addizzjonali. Pereżempju, il-prodotti kollha importati fl-UE huma soġġetti għal formalitajiet doganali u jridu jissodisfaw ukoll l-istandards kollha tal-UE, u għaldaqstant huma soġġetti għal verifiki u kontrolli regolatorji. Dan ma japplikax għal merkanzija ttrasportata bejn l-Irlanda ta' Fuq u l-UE. Rigward is-servizzi, il-kumpaniji tar-Renju Unit m'għadx għandhom id-dritt awtomatiku li joffru servizzi fl-UE kollha. Jekk jixtiequ jkomplu joperaw fl-UE, ikunu jridu jistabbilixxu ruħhom hawnhekk. Għal aktar informazzjoni Mistoqsijiet frekwenti: Ftehim bejn l-UE u r-Renju Unit Is-sit tar-Renju Unit dwar ir-regoli l-ġodda Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF